**Manuál pre základné školy a niektoré školské zariadenia (školské kluby detí, základné umelecké školy, centrá voľného času a jazykové školy), aktualizovaný k 12.11.2020**

 Manuál upravuje organizáciu a podmienky výchovy a vzdelávania v daných zariadeniach pre školský rok 2020/2021. Cieľom dokumentu je stanoviť základné prevádzkové podmienky po dobu trvania pandémie ochorenia COVID-19 a potreby dodržiavania protiepidemických opatrení a odporúčaní. Upravuje iba tie základné prevádzkové podmienky, ktoré sa líšia (či sú upravené nad rámec) od štandardných podmienok vyplývajúcich zo školských, hygienických, pracovnoprávnych a ďalších predpisov.

 Na základe rozhodnutia ministra školstva, vedy, výskumu a športu, číslo 2020/17949:1-A1810 sa semaforový systém odporúčaní v troch úrovniach neuplatňuje v:

* základných školách pre žiakov v piatom až deviatom ročníku,
* jazykových školách,
* základných umeleckých školách.

V týchto školách sa do odvolania mimoriadne prerušuje školské vyučovanie a školy postupujú podľa state „Špecifické opatrenia pre školy s mimoriadne prerušeným školským vyučovaním“.

Výučba v základných umeleckých školách je na základe rozhodnutia ministra č. 2020/2020/18259:2-A1810:1-A1810 uskutočňovaná dištančne.

Špecifické opatrenia pre školy s mimoriadne prerušeným školským vyučovaním

 Na základe rozhodnutia ministra školstva, vedy výskumu a športu, číslo 2020/17949:1-A1810 sa do odvolania mimoriadne prerušuje školské vyučovanie v:

* základných školách pre žiakov v piatom až deviatom ročníku,
* jazykových školách,
* základných umeleckých školách.

Organizácia výchovno –vzdelávacieho procesu

* Cieľom je opätovne primárne posilniť teoretické vyučovanie predmetov realizované formou dištančného (online) vzdelávania,
* v prípade, že to charakter odboru vzdelávania umožňuje, realizovať formou dištančného (online) vzdelávania.
* Škola v rámci zabezpečenia dištančného vzdelávania umožní pedagógom využívanie dostupného materiálno-technického vybavenia školy a to najlepšie tak, aby pedagógovia v prípade záujmu mohli napríklad zabezpečovať online vyučovanie z priestorov školy pripojených na školský internet prostredníctvom školského počítača. V takom prípade však veľmi odporúčame, aby došlo k čo najmenšej koncentrácii pedagógov a odborných zamestnancov na jednom mieste a pracovisku, a teda veľmi odporúčame využívať všetky dostupné priestory školy, nielen napríklad kabinety pedagógov. So súhlasom riaditeľa školy môže pedagóg zabezpečovať takéto online vyučovanie aj z prostredia svojho domu, avšak len za predpokladu, že sú z jeho strany na to vytvorené podmienky (napríklad postačujúce internetové pripojenie, notebook alebo počítač, ktorý môže využívať na vyučovanie a podobne.)
* V školskom roku 2020/2021 nemožno do odvolania uskutočňovať školské aktivity podľa § 30 ods. 7 školského zákona najmä: o výlety a exkurzie, o športové výcviky a školské športové súťaže, o pobyty v škole v prírode a aktivity školy v prírode, o kurzy na ochranu života a zdravia, o kurzy pohybových aktivít v prírode, o saunovanie, o dni otvorených dverí

Pracovno-právne vzťahy:

* Zamestnanci školy plnia svoje pracovné povinnosti osobne na pracovisku podľa pracovnej zmluvy a pracovnej náplne. Pri dištančnej forme vzdelávania žiakov je na rozhodnutí riaditeľa v súčinnosti so zriaďovateľom, či pedagogickým zamestnancom, vzdelávajúcim dištančnou formou, umožní výkon práce z domu.
* Pri potvrdení na ochorenie Covid-19 v prípade dieťaťa, zamestnanec, ktorý bol v úzkom kontakte s konkrétnym žiakom (vyučoval v skupine žiakov SZP) v príslušnej triede, vykonával výchovnú činnosť v príslušnom oddelení ŠKD, poskytoval špeciálno-pedagogickú starostlivosť, výchovné poradenstvo, psychologické poradenstvo a pod.), odchádza do domácej izolácie a zamestnávateľ ospravedlní jeho neprítomnosť na pracovisku. Tento zamestnanec môže vykonávať práce z domu až do doby, kým nebude pozitívne testovaný na ochorenie COVID-19. Po negatívnom výsledku laboratórneho testovania zamestnanci postupujú podľa pokynov orgánu verejného zdravotníctva.
* Ak zamestnanec bude pozitívne testovaný na ochorenie COVID-19, je povinný postupovať podľa pokynov orgánu verejného zdravotníctva, t. j. prestane vykonávať prácu z domu z dôvodu, že ochorel, a ide o dočasnú pracovnú neschopnosť, pri ktorej mu vznikne nárok na nemocenské od Sociálnej poisťovne; ak zamestnancovi obvodný lekár vystavil tzv. PN–ku, zamestnanec práce nevykonáva a zamestnávateľ mu počas pracovnej neschopnosti nemôže prideľovať prácu z domu.
* Zamestnanci, ktorí neboli v kontakte s osobou pozitívne testovaných, ani nemajú nariadenú karanténu, nie sú chorí avšak nemôžu vykonávať práce na pracovisku z dôvodu , že škola je zatvorená, resp. je prerušené vyučovanie v škole, ide o prekážku v práci na strane zamestnávateľa. V tomto prípade zamestnanci môžu vykonávať prácu z domu, tzv. „home office“ formou dištančného vzdelávania. Ak nie je možné vykonávať práce z domu podľa § 250b ods. 2 Zákonníka práce, ide o prekážku v práci na strane zamestnávateľa a zamestnancovi prináleží podľa § 250b ods. 6 Zákonníka práce 80% funkčného platu.
* Ak dôvody na výkon práce z domácnosti (ako výnimka) pominuli –zmena v epidemiologickej situácii, zamestnanec je povinný vykonávať práce z dohodnutého miesta výkonu práce.
* Ak zamestnanec zo subjektívnych dôvodov z obavy nákazy na ochorenie Covid-19 odmieta vykonávať prácu osobne a na pracovisku, zamestnávateľ môže:
* zamestnávateľ sa môže dohodnúť so zamestnancom na čerpaní dovolenky ( § 111 ods. 1 Zákonníka práce) alebo
* zamestnávateľ sa môže dohodnúť so zamestnancom na čerpaní pracovného voľna bez náhrady mzdy (tzv. prekážka v práci na strane zamestnanca) podľa § 141 ods. 3 písm. c) Zákonníka práce alebo
* zamestnanec môže doniesť lekársky posudok, že dočasne nemôže vykonávať prácu (musela by sa ale preukázať dočasná nespôsobilosť na vykonávanie práce –PN).

Predmetný manuál je platný a účinný po dobu, kým nebude zverejnená jeho aktualizácia na webovom sídle Ministerstva školstva, vedy, výskumu a športu SR.